ओडिशा में कोरोना वायरस के 1617 नए केस, 13 और मरीजों की मौत
ओडिशा में बृहस्पतिवार को कोविड-19 के 1,617 नए मरीजों के सामने आने से राज्य में संक्रमितों की कुल संख्या बढ़कर 2,87,099 हो गयी।
भुवनेश्वर: ओडिशा में बृहस्पतिवार को कोविड-19 के 1,617 नए मरीजों के सामने आने से राज्य में संक्रमितों की कुल संख्या बढ़कर 2,87,099 हो गयी। स्वास्थ्य विभाग के एक अधिकारी ने बताया कि संक्रमण से 13 और मरीजों की मौत होने से मृतकों की संख्या 1297 हो गयी है। उन्होंने बताया कि पृथक-वास केंद्रों से 941 नए मामले आए हैं जबकि मरीजों के संपर्क में आए 676 लोगों में संक्रमण की पुष्टि हुई। उन्होंने बताया कि खुर्दा जिले में संक्रमण के सबसे ज्यादा 222 नए मामले आए जबकि कटक में 128 और सुंदरगढ़ में 93 मामले आए। भुवनेश्वर शहर खुर्दा जिले में ही आता है। अधिकारी ने बताया कि खुर्दा, कटक, बालासोर,अंगुल और नुआपाड़ा जिलों में कोविड-19 से दो-दो लोगों की मौत हो गयी जबकि क्योंझर,जगतसिंहपुर और संबलपुर जिलों में एक-एक मरीज की संक्रमण की वजह से मौत हुई।उन्होंने बताया कि अब तक सबसे ज्यादा गंजम जिले में 228 लोगों की मौत हुई है। इसके बाद खुर्दा में 223 और कटक में 108 लोगों की मौत हुई है। ओडिशा में वर्तमान में 15,619 मरीजों का इलाज चल रहा है जबकि 2,70,130 लोग ठीक हो चुके हैं।